CELEX: 32019D1105(01)
Language: hr
Date: 2019-10-30 00:00:00
Title: Odluka Komisije оd 30. listopada 2019. o obavješćivanju Republike Ekvadora o mogućnosti da bude utvrđena kao nekooperativna treća zemlja u suzbijanju nezakonitog, neprijavljenog i nereguliranog ribolova2019/C 373/04

5.11.2019   
               
               
                  HR
               
               
                  Službeni list Europske unije
               
               
                  C 373/4
               
            
         ODLUKA KOMISIJE
         оd 30. listopada 2019.
         o obavješćivanju Republike Ekvadora o mogućnosti da bude utvrđena kao nekooperativna treća zemlja u suzbijanju nezakonitog, neprijavljenog i nereguliranog ribolova
         (2019/C 373/04)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 32.,
         budući da:
         1.   UVOD
         
         
                     (1)
                  
                  
                     Uredbom (EZ) br. 1005/2008 („Uredba o ribolovu NNN”) uspostavljen je sustav Unije za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje („ribolov NNN”).
                  
               
                     (2)
                  
                  
                     Poglavljem VI. Uredbe o ribolovu NNN propisan je postupak za utvrđivanje nekooperativnih trećih zemalja, demarševi koji se odnose na takve zemlje, izrada popisa takvih zemalja, brisanje s tog popisa, objavljivanje tog popisa te hitne mjere.
                  
               
                     (3)
                  
                  
                     U skladu s člankom 31. Uredbe o ribolovu NNN Komisija utvrđuje treće zemlje za koje smatra da ne surađuju u suzbijanju ribolova NNN. Treća zemlja utvrđuje se kao nekooperativna ako ne ispunjava obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje, koje je prema međunarodnom pravu dužna ispunjavati kao država zastave, država luke, obalna država ili država trgovine.
                  
               
                     (4)
                  
                  
                     Prije utvrđivanja trećih zemalja kao nekooperativnih na temelju članka 31. Uredbe o ribolovu NNN Komisija prvo obavješćuje treće zemlje o mogućnosti da budu utvrđene kao nekooperativne zemlje u skladu s člankom 32. te Uredbe. Takva je obavijest preliminarne prirode. Obavijest se treba temeljiti na kriterijima propisanima u članku 31. Uredbe o ribolovu NNN. Komisija u odnosu na obaviještene treće zemlje uzima u obzir i sve demarševe iz članka 32. te Uredbe. Komisija posebno u obavijest uključuje podatke o bitnim činjenicama i informacijama na kojima se temelji to utvrđivanje, tim zemljama daje priliku da dostave svoj odgovor i dokaze kojima se osporava utvrđivanje ili, ako je primjenjivo, plan djelovanja za poboljšanje i mjere poduzete za ispravljanje stanja. Komisija obaviještenim trećim zemljama daje dovoljno vremena da odgovore na obavijest i razumno vrijeme da isprave stanje.
                  
               
                     (5)
                  
                  
                     Utvrđivanje nekooperativnih trećih zemalja na temelju članka 31. Uredbe o ribolovu NNN temelji se na pregledu svih podataka iz članka 31. stavka 2. te Uredbe.
                  
               
                     (6)
                  
                  
                     U skladu s člankom 33. Uredbe o ribolovu NNN Vijeće će izraditi popis nekooperativnih trećih zemalja. Na te se zemlje primjenjuju mjere utvrđene, među ostalim, člankom 38. Uredbe o ribolovu NNN.
                  
               
                     (7)
                  
                  
                     U skladu s člankom 20. stavkom 1. Uredbe o ribolovu NNN certifikati o ulovu koje su ovjerile treće države zastave prihvaćaju se samo ako predmetna država zastave Komisiju obavijesti o mehanizmima za provedbu, nadzor i izvršavanje zakona, propisa i mjera očuvanja i upravljanja kojima njezina ribarska plovila moraju udovoljavati.
                  
               
                     (8)
                  
                  
                     U skladu s člankom 20. stavkom 4. Uredbe o ribolovu NNN Komisija administrativno surađuje s trećim zemljama u područjima koja se odnose na provedbu odredbi te uredbe u vezi s certifikatima o ulovu.
                  
               2.   POSTUPAK U POGLEDU REPUBLIKE EKVADORA
         
         
                     (9)
                  
                  
                     Obavijest Republike Ekvadora (dalje u tekstu „Ekvador”) kao države zastave Komisija je zaprimila u skladu s člankom 20. Uredbe o ribolovu NNN 22. srpnja 2009.
                  
               
                     (10)
                  
                  
                     Nakon te obavijesti Komisija je započela postupak administrativne suradnje s tijelima Ekvadora kako je propisano člankom 20. stavkom 4. Uredbe o ribolovu NNN. Ta suradnja obuhvaćala je pitanja koja se odnose na provedbu programa certificiranja ulova Europske unije i uspostavljene nacionalne mehanizme za provedbu, nadzor, ažuriranje i izvršavanje pravnog okvira za ribarstvo te primjenjive mjere očuvanja i upravljanja. Uključivala je razmjenu usmenih i pisanih primjedbi te pet posjeta Ekvadoru od 30. siječnja do 6. veljače 2014., 22. i 24. rujna 2015., 11. i 15. prosinca 2017., 12. i 16. studenoga 2018. te 17. i 21. lipnja 2019., tijekom kojih je Komisija zatražila i provjerila sve potrebne informacije o mjerama koje je Ekvador poduzeo da bi ispunio obvezu suzbijanja ribolova NNN. Delegacija Ekvadora posjetila je GU MARE 2. srpnja 2015.
                  
               
                     (11)
                  
                  
                     Ekvador je član Međuameričke komisije za tropsku tunu (IATTC) i Regionalne organizacije za upravljanje ribarstvom u južnom Pacifiku (SPRFMO), surađujući nečlan Komisije za ribarstvo zapadnog i središnjeg Pacifika (WCPFC) i neugovorna stranka koja dobrovoljno sudjeluje u sustavu dokumentacije o ulovu Komisije za očuvanje antarktičkih morskih živih resursa (CCAMLR). Ekvador je ratificirao Konvenciju Ujedinjenih naroda o pravu mora (UNCLOS) iz 1982. (2), Sporazum Ujedinjenih naroda o ribljim stokovima (UNFSA) (3) i Sporazum FAO-a o mjerama države luke (PSMA) (4).
                  
               
                     (12)
                  
                  
                     Kako bi provjerila ispunjava li Ekvador svoje međunarodne obveze kao država zastave, država luke, obalna država ili država trgovine, utvrđene u međunarodnim sporazumima iz uvodne izjave 11. i uspostavljene u okviru odgovarajućih regionalnih organizacija za upravljanje ribarstvom (RFMO-ovi), Komisija je zatražila, prikupila i analizirala sve podatke potrebne za tu svrhu.
                  
               3.   MOGUĆNOST DA EKVADOR BUDE UTVRĐEN KAO NEKOOPERATIVNA TREĆA ZEMLJA
         
         
                     (13)
                  
                  
                     U skladu s člankom 31. stavkom 3. Uredbe o ribolovu NNN Komisija je analizirala obveze Ekvadora kao države zastave, države luke, obalne države ili države trgovine. Za potrebe ovog pregleda Komisija je u obzir uzela kriterije navedene u članku 31. stavcima od 4. do 7. Uredbe o ribolovu NNN.
                  
               3.1.   Mjere poduzete u pogledu ponavljanja ribolovnih aktivnosti NNN i trgovinskih tokova NNN (članak 31. stavak 4. Uredbe o ribolovu NNN)
         
         
                     (14)
                  
                  
                     U skladu s člankom 31. stavkom 4. točkom (a) Komisija je analizirala mjere koje je Ekvador poduzeo u vezi s ponavljanim ribolovom NNN koji su obavljala ili omogućila ribarska plovila koja plove pod njegovom zastavom ili njegovi državljani ili ribarska plovila koja djeluju u njegovim morskim vodama ili upotrebljavaju njegove luke.
                  
               
                     (15)
                  
                  
                     Iz informacija koje je prikupila Komisija vidljivo je da su 2017. na području primjene Konvencije IATTC-a najmanje 24 plovila s parangalom duljine 23 metra preko svega, koja nisu u regionalnom registru plovila IATTC-a, lovila vrste obuhvaćene Konvencijom IATTC-a. Iako su ekvadorska tijela naknadno izvijestila da je to kršenje rezolucija IATTC-a C-11-05 i C-14-01 (koja je kasnije zamijenjena Rezolucijom C-18-06), koje bi moglo dovesti do uvrštenja na popis plovila koja se bave ribolovom NNN u skladu s Rezolucijom C-15-01, riješeno i da su sva predmetna plovila uvrštena u regionalni registar plovila IATTC-a, Komisija je 2019. ponovno utvrdila sličan slučaj.
                  
               
                     (16)
                  
                  
                     Komisija je na temelju prikupljenih informacija utvrdila i da su 2015. i početkom 2016. dva plovila za lov liganja sudjelovala u ribolovnim aktivnostima na području primjene Konvencije SPRFMO iako tada nisu bila uvrštena u SPRFMO-ov registar plovila koja imaju odobrenje za ribolov na području primjene Konvencije. Iako su ekvadorska tijela priznala da je riječ o nezakonitim aktivnostima, protiv operatera tih dvaju plovila do lipnja 2019. još nije pokrenut postupak sankcioniranja.
                  
               
                     (17)
                  
                  
                     Tijekom posjeta Ekvadoru Komisija je otkrila i nekoliko ekvadorskih plovila koja obavljaju ribolov u vodama pod jurisdikcijom trećih zemalja. U tim slučajevima ekvadorska tijela nisu mogla potvrditi je li predmetna zemlja navedena plovila propisno ovlastila za obavljanje ribolova u svojim vodama. Isti problem uočen je i tijekom posjeta 2019. Unatoč ponavljanju opisane situacije ekvadorska tijela nisu uspostavila prikladne mehanizme suradnje s trećim zemljama u kojima djeluje ekvadorska flota. Postojeći sporazum o suradnji s jednom susjednom zemljom ne obuhvaća razmjenu informacija o povlasticama za ribolov, a dogovor s drugom još je u pripremi. Tijekom posljednjeg posjeta Ekvadoru nadležna tijela nisu mogla dati informacije o daljnjem postupanju u vezi s predmetom iz 2017.
                  
               
                     (18)
                  
                  
                     Suprotno točkama 36. i 42. Međunarodnog plana za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje (IPOA NNN) (5) postojeći postupci koji prethode registraciji ribarskog plovila ne uključuju sveobuhvatnu provjeru povijesti plovila nego su ograničeni na provjeru popisa plovila NNN regionalnih organizacija za upravljanje ribarstvom. Komisija je prikupila odgovarajuće dokaze da je najmanje jedno plovilo za koje je već utvrđena neusklađenost s propisima registrirano u Ekvadoru i da je 2017. izbjeglo kontrolu ekvadorskih tijela koja ga nisu mogla locirati. Iz naknadnih razmjena vidljivo je i da zbog trenutačno primjenjivog zakonodavstva ekvadorska tijela dosad nisu mogla ukloniti to plovilo iz registra niti izreći primjerene stroge sankcije.
                  
               
                     (19)
                  
                  
                     Stoga dokazi koje je prikupila Komisija upućuju na to da u 2019. specifični nedostaci o kojima su ekvadorska tijela obaviještena tijekom misija u 2017. i 2018. i koji su uzrok mogućih ili potvrđenih aktivnosti NNN još nisu uklonjeni.
                  
               
                     (20)
                  
                  
                     Uzevši u obzir informacije iz uvodnih izjava 15., 16., 17., 18. i 19., Komisija je zaključila da Ekvador nije ispunio svoju odgovornost kao država zastave i spriječio sudjelovanje svoje flote u aktivnostima NNN na otvorenom moru ili u vodama trećih zemalja. Time su prekršene odredbe članka 94. stavaka 1. i 2. UNCLOS-a kojima je propisano da svaka država djelotvorno provodi svoju nadležnost i nadzor nad plovilima koja plove pod njezinom zastavom. To nije u skladu ni s točkom 24. IPOA-NNN-a Organizacije Ujedinjenih naroda za hranu i poljoprivredu (FAO) kojom je predviđena obveza provođenja sveobuhvatne i učinkovite kontrole ribolovnih aktivnosti.
                  
               
                     (21)
                  
                  
                     U skladu s člankom 31. stavkom 4. točkom (b) Uredbe o ribolovu NNN Komisija je razmotrila mjere koje je Ekvador poduzeo u pogledu pristupa proizvoda ribarstva koji potječu iz ribolova NNN njegovu tržištu i budućih trgovinskih tokova.
                  
               
                     (22)
                  
                  
                     Komisija je analizirala dokumentaciju i druge informacije o postupcima praćenja i kontrole te smatra da Ekvador ne može zajamčiti da ribe i proizvodi ribarstva koji ulaze na njegovo tržište i u pogone za preradu ne potječu iz ribolova NNN. Ekvadorska tijela nisu mogla dokazati da prikupljaju i provjeravaju sve podatke potrebne za kontrolu zakonitosti ribe koja ulazi na ekvadorsko tržište ili je namijenjena drugim zemljama.
                  
               
                     (23)
                  
                  
                     U nalazima iz misija posebno se dovodi u pitanje razina kontrole koju ekvadorska tijela provode u pogonima za preradu. Komisija je 2017. otkrila velike nedosljednosti u informacijama koje je dostavio pogon za preradu. Podatke koje je dostavio taj pogon za preradu ekvadorska tijela prihvatila su bez daljnjih provjera, koje su provedene tek nakon intervencije Komisije i pri tome su potvrđene velike pogreške u izvješćivanju tog pogona za preradu. Komisija je 2018. otkrila i pošiljke riba u hladnjačama pogona za preradu, a da ekvadorska uprava za ribarstvo nije ni znala za ulazak tih pošiljki.
                  
               
                     (24)
                  
                  
                     Iz informacija dobivenih od ekvadorskih tijela može se zaključiti i da se kontrole opskrbe pogona za preradu i dalje temelje na nasumičnom uzorkovanju, umjesto da budu usmjerene na scenarije visokog rizika.
                  
               
                     (25)
                  
                  
                     Tijekom priprema za misije u Ekvador Europska agencija za kontrolu ribarstva analizirala je uzorke certifikata o ulovu i izjava o preradi podrijetlom iz Ekvadora. Sve analize otkrile su pogreške u certifikatima o ulovu uzrokovane površnim provjerama informacija koje operatori u tim dokumentima navode, što su priznala i ekvadorska tijela. Posljednja analiza provedena 2019. pokazala je i da ekvadorska tijela potvrđuju izjave o preradi većih količina ribe nego što je navedeno u certifikatima o ulovu.
                  
               
                     (26)
                  
                  
                     Informacije iz uvodnih izjava 22., 23., 24. i 25. pokazuju da proizvodi ribarstva koji se prerađuju u Ekvadoru ili kojima se trguje preko Ekvadora nisu u skladu s održivim pravilima o aktivnostima poslije izlova kako su opisana u članku 11. Kodeksa ponašanja FAO-a. Nadalje, Ekvador nije uveo pravila kojima bi se osigurala sljedivost ribe ili ribljih proizvoda na tržištu u skladu s točkama od 67. do 69. i od 71. do 72. IPOA NNN-a.
                  
               
                     (27)
                  
                  
                     S obzirom na informacije iznesene u ovom odjeljku i na temelju svih činjenica koje je prikupila Komisija te svih izjava nadležnih tijela Ekvadora može se utvrditi da, u skladu s člankom 31. stavkom 3. i člankom 31. stavkom 4. točkama (a) i (b) Uredbe o ribolovu NNN, Ekvador ne ispunjuje svoje dužnosti u skladu s međunarodnim pravom kao država zastave, država luke, obalna država i država trgovine u odnosu na ribolov NNN koji obavljaju ili podržavaju ribarska plovila koja plove pod njegovom zastavom ili njegovi državljani niti sprječava pristup proizvoda ribarstva koji potječu iz ribolova NNN svojem tržištu.
                  
               3.2.   Izostanak suradnje i nepoduzimanje mjera (članak 31. stavak 5. Uredbe o ribolovu NNN)
         
         
                     (28)
                  
                  
                     U skladu s člankom 31. stavkom 5. točkom (a) Uredbe o ribolovu NNN Komisija je analizirala svoju suradnju s Ekvadorom kako bi razabrala jesu li tijela učinkovito surađivala u odgovaranju na pitanja, pružanju povratnih informacija ili istraživanju pitanja koja se odnose na ribolov NNN i povezane aktivnosti.
                  
               
                     (29)
                  
                  
                     Iako su ekvadorska tijela uglavnom surađivala i odgovarala na zahtjeve za dostavu informacija te pružala povratne informacije, u više navrata njihov odgovor na pitanja Komisije bio je nedostatan. Komisija, primjerice, nije primila jasna i sveobuhvatna objašnjenja o znatnim razlikama koje je uočila između količina ribe koje su iskrcale plivarice i nosivosti i količina ribe u skladištu prijavljenih IATTC-u iako su nosivost i količina ribe elementi koje IATTC upotrebljava za upravljanje ribolovnim kapacitetom u istočnom Pacifiku, uključujući 72 dana godišnje zabrane ribolova koja se primjenjuje na plovila koja premašuju 182 metričkih tona nosivosti.
                  
               
                     (30)
                  
                  
                     Kao što je istaknuto u uvodnim izjavama 15., 16., 17. i 25., rad na uklanjanju utvrđenih nedostataka nije kontinuiran ni dosljedan.
                  
               
                     (31)
                  
                  
                     U skladu s člankom 31. stavkom 5. točkom (b) Komisija je analizirala postojeće provedbene mjere za sprečavanje ribolova NNN, odvraćanje od njega i njegovo zaustavljanje u Ekvadoru.
                  
               
                     (32)
                  
                  
                     Postojeći sustav sankcija temelji se na Zakonu o ribarstvu iz 1974., koji je dopunjen 2016. Odlukom 852. Međutim, od stupanja na snagu Odluke 852. sankcije uvedene tom odlukom, koje su prvotno osmišljene da bi se kompenzirala pretjerana blagost sankcija iz Zakona o ribarstvu iz 1974., rijetko se primjenjuju.
                  
               
                     (33)
                  
                  
                     Stoga se sustav sankcija i dalje temelji na slabom i zastarjelom pravnom okviru, u kojem ne postoji definicija aktivnosti NNN, a razina sankcija ne jamči njihov odvraćajući učinak. Najviša kazna izrečena u Ekvadoru za industrijska plovila u 2018., bez obzira na težinu povrede i vrijednost uključenih proizvoda ribarstva, nije bila viša od 4 500 USD. Osim toga, ekvadorska tijela potvrdila su i da se u naplaćivanju novčanih kazni suočavaju s pravnim i praktičnim pitanjima, a zbog složenih administrativnih postupaka često je gotovo nemoguće spriječiti ponavljanje kaznenih djela. Informacije koje su dostavila ekvadorska tijela upućuju na neujednačeni pristup u primjeni sankcija, a posebno kada je riječ o oduzimanju nezakonitog ulova.
                  
               
                     (34)
                  
                  
                     Uz to se od 2015. neprestano odgađa stupanje na snagu novog Zakona o ribarstvu i rad na revidiranom sustavu sankcija
                  
               
                     (35)
                  
                  
                     Stoga postojeći sustav sankcija nije u skladu s točkom 16. IPOA NNN-a, u kojoj se navodi da bi nacionalno zakonodavstvo trebalo sprečavati ribolov NNN, ni s točkom 21., u kojoj je navedeno da bi države trebale osigurati dostatno stroge sankcije za ribolov NNN plovila i, u najvećoj mogućoj mjeri, državljana koji su u njihovoj nadležnosti, kako bi se počiniteljima uskratile koristi od takvog ribolova.
                  
               
                     (36)
                  
                  
                     S obzirom na prikupljene informacije o pravnom okviru i postupcima sankcioniranja Komisija je zaključila da Ekvador ne primjenjuje članak 19. stavak 2. UNFSA-e, u kojem se navodi kako sankcije moraju biti dostatno stroge da bi se zajamčila usklađenost i obeshrabrilo kršenje, a počiniteljima uskratila korist od takvih nezakonitih aktivnosti.
                  
               
                     (37)
                  
                  
                     U skladu s člankom 31. stavkom 5. točkom (c) Komisija je analizirala opseg i težinu razmatranih oblika ribolova NNN.
                  
               
                     (38)
                  
                  
                     Tijekom posjeta Komisije utvrđeni su ozbiljni i opetovani problemi u kontroli plovila i ribe prerađene u zemlji, što se posebno naglašava u uvodnim izjavama 15., 16., 17., 18., 23. i 24. Zbog tih problema u Ekvadoru postoji znatan rizik od trgovine velikom količinom ribe iz ribolova NNN ili njezine prerade.
                  
               
                     (39)
                  
                  
                     Treba spomenuti da je Ekvador u izvješću iz 2017., koje je Nacionalna agencija za morsko ribarstvo Sjedinjenih Američkih Država (6) uputila Kongresu, utvrđen kao zemlja s plovilima koja se bave ribolovom NNN. Konkretno, u Ekvadoru je identificirano 25 plovila koja su 2014. i 2015. kršila rezolucije IATTC-a. U izvješću se navodi da je među njima nekoliko ponovnih prekršitelja koji su identificirani u 2015. i ranijem krugu identifikacije. Osim toga, Komisija je prikupila dokaze da je Ekvador u 2018. i 2019. proveo administrativni postupak zbog povrede protiv nekoliko plovila.
                  
               
                     (40)
                  
                  
                     S obzirom na informacije iz ovog odjeljka i na temelju svih činjenica koje je prikupila Komisija te svih izjava ekvadorskih tijela moguće je utvrditi, u skladu s člankom 31. stavcima 3. i 5. Uredbe o ribolovu NNN, da Ekvador nije ispunio svoje dužnosti u skladu s međunarodnim pravom u odnosu na mjere suradnje i izvršenja.
                  
               3.3.   
               Neprimjenjivanje međunarodnih pravila (članak 31. stavak 6. Uredbe o ribolovu NNN)
            
         
         
                     (41)
                  
                  
                     U skladu s člankom 31. stavkom 6. točkama (a) i (b) Uredbe o ribolovu NNN Komisija je analizirala je li Ekvador ratificirao ili pristupio relevantnim međunarodnim instrumentima o ribarstvu te njegov status ugovorne stranke regionalnih organizacija za upravljanje ribarstvom ili njegov pristanak na primjenu mjera očuvanja i upravljanja koje su one donijele.
                  
               
                     (42)
                  
                  
                     Ekvador je 2012. ratificirao UNCLOS, a 2016. Sporazum o provedbi odredbi Konvencije od 10. prosinca 1982. o očuvanju i upravljanju pograničnim ribljim naseljima i stokovima vrlo migratornih vrsta (UNFSA) Ekvador je 2019. ratificirao i Sporazum FAO-a o mjerama države luke (PSMA) iz 2009.
                  
               
                     (43)
                  
                  
                     Međutim, postojećim nacionalnim pravnim okvirom nije predviđena sveobuhvatna provedba PSMA-e. Ekvadorska tijela izvijestila su, primjerice, da ne postoji zakonom uspostavljen mehanizam za osiguranje kontrole pretovara u lukama.
                  
               
                     (44)
                  
                  
                     Iz informacija koje je prikupila Komisija vidljivo je i da je postupak sankcioniranja teških prekršaja (izlaska u ribolov tijekom godišnje zabrane ribolova koju je propisao IATTC) pokrenut više od 17 mjeseci od povrede iako se u članku 19. stavku 1. točki (b) UNFSA-e države poziva da odmah temeljito istraže sva navodna kršenja podregionalnih ili regionalnih mjera očuvanja i upravljanja.
                  
               
                     (45)
                  
                  
                     U skladu s člankom 31. stavkom 6. točkom (c) Komisija je analizirala sve radnje ili propuste predmetne treće zemlje koji su mogli smanjiti učinkovitost primjenjivih zakona, propisa ili međunarodnih mjera očuvanja i upravljanja.
                  
               
                     (46)
                  
                  
                     Kako je opisano u uvodnoj izjavi 11., Ekvador je član IATTC-a i SPRFMO-a, surađujući nečlan WCPFC-a i neugovorna stranka koja dobrovoljno sudjeluje u CCAMLR-ovu sustavu dokumentacije o ulovu.
                  
               
                     (47)
                  
                  
                     Kako je opisano u uvodnim izjavama 15. i 16., nekoliko je plovila posljednjih godina djelovalo bez odgovarajuće registracije u predmetnim regionalnim organizacijama za upravljanje ribarstvom. Zbog toga su ta plovila u nezakonitom i neprijavljenom ribolovu.
                  
               
                     (48)
                  
                  
                     Kako je opisano u uvodnim izjavama 33. i 39., neprovođenje odvraćajućih sankcija uzrok je ponavljanja kaznenih djela među ekvadorskim plovilima koja djeluju u području IATTC-a i dodatnih povreda mjera očuvanja i upravljanja koje je ta organizacija donijela.
                  
               
                     (49)
                  
                  
                     Zbog nepostojanja strukturirane strategije za upravljanje inspekcijama koja se temelji na riziku nije moguće ukloniti glavne rizike u pogledu usklađenosti, kao što je navedeno u uvodnoj izjavi 23.
                  
               
                     (50)
                  
                  
                     S obzirom na informacije predstavljene u ovom odjeljku i na temelju svih činjenica koje je prikupila Komisija te izjava ekvadorskih tijela, može se utvrditi, u skladu s člankom 31. stavcima 3. i 6. Uredbe o ribolovu NNN, da Ekvador nije ispunio sve svoje dužnosti prema međunarodnom pravu u odnosu na međunarodna pravila, propise i mjere očuvanja i upravljanja.
                  
               3.4.   Posebna ograničenja zemalja u razvoju (članak 31. stavak 7. Uredbe o ribolovu NNN)
         
         
                     (51)
                  
                  
                     Prema Indeksu ljudskog razvoja Ujedinjenih naroda (UNHDI) (7) Ekvador se 2017. smatrao zemljom sa visokim stupnjem ljudskog razvoja (zauzima 86. mjesto među 189 zemalja) (8).
                  
               
                     (52)
                  
                  
                     Uzimajući u obzir prethodno navedeno rangiranje prema UNHDI-ju i opažanja za vrijeme posjeta u razdoblju od 2017. do 2019., nema dokaza koji upućuju na to da Ekvador ne ispunjuje svoje obveze na temelju međunarodnog prava zbog niske razine razvoja. Ne postoji konkretan dokaz koji bi nedostatke pravnog okvira za ribarstvo u pogledu sustava praćenja, kontrole i nadzora doveo u vezu sa slabim kapacitetima i infrastrukturom. Komisija je dala pozitivan odgovor na zahtjeve Ekvadora u pogledu potpore u reviziji njegova pravnog okvira za ribarstvo.
                  
               
                     (53)
                  
                  
                     S obzirom na situaciju objašnjenu u ovom odjeljku i na temelju svih činjenica koje je prikupila Komisija te izjava predmetne zemlje može se utvrditi, u skladu s člankom 31. stavkom 7. Uredbe o ribolovu NNN, da stupanj razvoja Ekvadora ne utječe na njegov status razvoja i sveukupne rezultate u području upravljanja ribarstvom.
                  
               4.   ZAKLJUČAK O MOGUĆEM UTVRĐIVANJU NEKOOPERATIVNE TREĆE ZEMLJE
         
         
                     (54)
                  
                  
                     S obzirom na donesene zaključke u odnosu na neuspjeh Ekvadora u izvršavanju obveza koje ima u okviru međunarodnog prava kao država zastave, država luke, obalna država ili država trgovine te poduzimanju mjera u cilju sprečavanja ribolova NNN, odvraćanja od njega i njegova zaustavljanja, Ekvador bi trebalo obavijestiti, u skladu s člankom 32. Uredbe o ribolovu NNN, o mogućnosti da ga Komisija utvrdi kao nekooperativnu treću zemlju u suzbijanju ribolova NNN.
                  
               
                     (55)
                  
                  
                     Komisija bi trebala uzeti u obzir i sve demarševe utvrđene u članku 32. Uredbe o ribolovu NNN u odnosu na Ekvador. U svrhu dobrog upravljanja trebalo bi odrediti razdoblje unutar kojeg ta zemlja može pisanim putem odgovoriti na obavijest i ispraviti stanje.
                  
               
                     (56)
                  
                  
                     Nadalje, obavijest Ekvadoru o mogućnosti da bude utvrđen kao zemlja koju Komisija smatra nekooperativnom trećom zemljom za potrebe ove Odluke ne isključuje niti automatski podrazumijeva poduzimanje naknadnih koraka Komisije ili Vijeća u svrhu utvrđivanja ili uspostavljanja popisa nekooperativnih trećih zemalja.
                  
               ODLUČILO JE:
         
            Jedini članak
            Ekvador se obavješćuje o mogućnosti da ga Komisija utvrdi kao nekooperativnu treću zemlju u suzbijanju nezakonitog, neprijavljenog i nereguliranog ribolova.
         
         
            Sastavljeno u Bruxellesu 30. listopada 2019.
            
               
                  Za Komisiju
               
               Karmenu VELLA
               
                  Član Komisije
               
            
         
         
            (1)  SL L 286, 29.10.2008., str. 1.
         
            (2)  https://treaties.un.org/
         
            (3)  https://www.un.org/depts/los/convention_agreements/convention_overview_fish_stocks.htm
         
            (4)  http://www.fao.org/port-state-measures/background/parties-psma/en/
         
            (5)  Međunarodni plan djelovanja za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, Organizacija Ujedinjenih naroda za hranu i poljoprivredu, 2001.
         
            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress
         
            (7)  Podaci preuzeti sa: http://hdr.undp.org/en/data
         
            (8)  http://hdr.undp.org/sites/all/themes/hdr_theme/country-notes/ECU.pdf